Ba palair u katuun ti kaia i Jerusalem e rangar me poeier,
“A katuun teka te ngilin atung hamate ner?
Tara!
Nonei e ka noa hasina na nonei e rangana turu katuun hoboto,
kaba pal kapan ema hapiou narien!
A pal kapan toum e atei siler nonei hamana e Mesaia,
a katuun te hopö kapiin e Sunahan?
Pöata tena la nama romana e Mesaia,
ara ema atei sile roi ime te lana men.”
Be Iesu e ranga hapan koru mena te hihatuts uen tara Luman Lotu Pan be poeiena,
“Alimiou e poe hamana korue miou alimiou e atei sile moulia na ime tu la malia?
Alia uma la peisa memei u ngil i tar,
kaba esi te haleie moulia te manana,
kaba limiou ma atei sile mien.
Alia e atei sil megien.
Taraha,
alia u lama i tanen na nonei e tula namoulia ba lia e laguma.”
Ba nori e pats pile kap naren,
kaba nori ima pile naien,
taraha a pöata i tanen e ka noana.
Kaba u katuun u parpara i hamanaia i tanen ba nori e poeier,
“Te la nama romana e Mesaia,
nonei e kato hase nou tu mirakol tu parpara bate kato salsaluhenou te markato uana a katuun teka?”
A pal kapan i torohanan pilein e Iesu
U Parasi i hengoen timar hahasi sil menai u katuun e Iesu,
ba nori na u tsunono pan turu lotu e tula rarima u polis tara Luman Lotu Pan egimi pile kap naien.
Be Iesu e poeiena turu katuun,
“Alia e gamon ka gono mera gou limiou,
balia te la pouts uagou tara han tu la ma lia.
Alimiou e sake mou lia romana,
kaba limiou ema sabie moi lia.
Na han tena ka goua lia,
alimiou ema antunan la uamoi i tanen.”
Ba pal kapan turu Jiu e hiarangrangatar me poeier,
“Ime te katsin la uana a katuun teka bara tema tatei sabie roien?
Nonei e katsin la toum uana turu Jiu te ka kalakala ria turu han i lehana batena hatuts ranoien na u katuun has tema Jiu ri.
I me temar mouna uana u ranga i tanen te poeiena,
‘Alimiou e lagi sakesake mou lia romana kaba limiou ema sabie moi lia,’
na ‘ime te la uagu lia,
alimiou ema antunan la mumei romana’?”
A ramun olo na tara nitöatöa
Turu lan te kapaia a kannou,
nonei u lan u kapan koru.
Ba e Iesu e tuoluna me ranga hapan koru uana turu katuun me poeiena,
“Te maka mia lö,
la uama i tar batemi uam.
Taraha,
u Buku u Göagono e poeiena a katuun te hamanana i tar e here noi a ramun te olona,
ba nonei te hala nena a nitöatöa turu katuun.”
E Iesu e rangein u Namnamei tere Sunahan tega hala nema e Sunahan turu katuun ti hamanaia tere Iesu.
Kaba e Sunahan ema hala noa namei u Namnamei i tanen,
taraha nonei ema hapan noe nei e Iesu i Kolö.
U katuun i hula hakatsin e Iesu
Pöata ti hengoeia u katuun u raranga teka ba palai e poeier,
“Nonei e Iesu,
a propet tega lama.”
Ba palai e poeier,
“Nonei e Mesaia.”
Kaba palai i poe,
“E Mesaia egoma la meia i Galili.
E möa.
U Buku u Göagono e poeiena e Mesaia ega tuhanaia tara pala tere Devit.
Nonei gi poseia i Betlehem,
a taun te kaia e Devit.”
Ba e ka tala mena u huol u ranga te lu kateir u katuun.
A palair u katuun i ngilin pile kap naien,
kaba e möa ta töa tega pile kap naien.
A pal kapan turu Jiu i hahamana
Ba u polis tara Luman Lotu Pan e la pouts uar turu pris pan na u Parasi,
ba nori e rangata raier u polis me poeier,
“Aha tema lu memu mei limiou e Iesu?”
Ba u polis e poeier,
“E möa ta katuun tega mar ranga uu temar ranga uana a katuun teka.”
Ba u Parasi e poeier,
“Nonei e gamo ranamou limiou?
E möa ta töa tara pal kapan tsi ta töa turu Parasi ega hamana uu i tanen.
Kaba u katuun te hamana uar i tanen,
nori e tutu ba ner a man Lo tere Mosis.
E Sunahan e hahuna ranouen romana.”
Be Nikodemus a töa Parasi,
tena tara has bi e Iesu e rangata ranen,
“A Lo i tarara e poeiena ara gima hala pinopino nai a nihahuna tara katuun.
Aragi hengo mam buia i tanen bara te atei silera aha koru te katoeien.”
Ba nori e rangate ren,
“Alö a toun Galili has?
Na taratara hanigei u Buku u Göagono balö te tara peisa mou,
e möa ta propet ga butuma i Galili.”
Ba u katuun e taker me la kalakalar.